Folketing
2011-01-18

Det her lovforslag handler jo om en ganske snæver personkreds, nemlig mellem 55 og 110 børn og unge, som er anbragt i døgninstitution eller på opholdssted, og som har en betydelig og varig nedsat psykisk funktionsevne, og som dertil mangler evnen til at kunne færdes alene i trafikken eller kunne finde rundt på steder, hvor omgivelserne kan udgøre en fare for barnet eller den unge. Men forslaget bliver jo ikke mindre vigtigt af, at det handler om den her meget snævre gruppe, snarere tværtimod, fordi vi har at gøre med en gruppe af børn og unge mennesker, som vi skylder at gøre os al tænkelig umage for at forbedre vilkårene for. Det mener Socialdemokraterne at vi nok vil kunne gøre med det her lovforslag. Vi skælder jo tit gevaldigt ud på hinanden her i salen, så jeg synes også, at det er på sin plads at huske at rose, når der er anledning til den slags. Og jeg vil gerne rose Socialministeriet for, hvor lydhøre man har været over for de høringssvar, der er kommet til det her lovforslag.